Diari Oficial de la Generalitat Valenciana


Sumari del DOGV 2582, del 11-09-1995 (1995/836023)

DECRET 272/1995, de 8 de setembre, del Govern Valencià, pel qual es regulen ajudes financeres i subvencions directes a les explotacions agrícoles i ramaderes afectades per la sequera de 1995.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/09/08/272/dof/vci/html**

### Dades del document

Número de DOGV
:   2582

Data del DOGV
:   11-09-1995

Secció del DOGV
:   DISPOSICIONS GENERALS

Número del document
:   1995/836023


Data del document
:   08-09-1995

Organisme emissor
:   Conselleria d'Agricultura i Medi Ambient

Tipus de document
:   Decret

Anàlisi jurídica

DECRET 272/1995, de 8 de setembre, del Govern Valencià, pel qual es regulen ajudes financeres i subvencions directes a les explotacions agrícoles i ramaderes afectades per la sequera de 1995.   
El Reial Decret-Llei 4/1995, de 12 de maig (BOE núm. 118, de 18.05.95) estableix una sèrie de mesures de suport i concessions d'ajudes a titulars d'explotacions agràries que exercisquen l'activitat a títol principal i a determinades cooperatives i societats agràries de transformació situades a les zones de les comunitats autònomes que es determine que han sofert pèrdues com a conseqüència de la sequera; entre aquestes ajudes figuren, en col·laboració amb les comunitats autònomes, bonificacions en el tipus d'interés dels préstecs que se subscriguen a l'empara de convenis que se signaran amb les entitats financeres amb aquesta finalitat.  
L'Ordre de 30 de juny de 1995, del Ministeri de la Presidència (BOE núm. 159, de 05.07.95), delimita les zones de secà i de regadiu que es consideren auxiliables, i entre elles es troben totes les de la Comunitat Valenciana; estableix els criteris per a l'aplicació de les ajudes; autoritza el sots secretari d'Agricultura, Pesca i Alimentació perquè signe, en representació del ministeri, els convenis oportuns amb les entitats financeres, i determina que les comunitats autònomes reconeixeran el dret d'obtenir les bonificacions d'interès corresponents.  
El Govern Valencià, conscient de les dificultats que pateix el sector agrari a conseqüència de la sequera, considera convenient complementar les ajudes recollides en el Reial Decret-Llei 4/1995 i en l'Ordre de 30 de juny de 1995, per als agricultors a títol principal. A més estima que escau establir altres ajudes a col·lectius com els agricultors professionals, a titulars d'explotacions a temps parcial en determinades comarques més perjudicades per la sequera o fins i tot altres, com Requena i Utiel on a la sequera s'han sumat altres calamitats patides durant aquesta campanya, i a certes comunitats de regants; i concedir ajudes directes per a pinsos als titulars professionals de ramaderia extensiva i de l'apicultura.  
Per això, a proposta de la consellera d'Agricultura i Medi Ambient, i la deliberació prèvia del Govern Valencià en la reunió del dia 8 de setembre de 1995,  
DECRETE  
CAPíTOL I  
Ajudes de la Generalitat Valenciana per complementar les adoptades pel Reial Decret-Llei 4/1995, i l'Ordre de 30 de juny de 1995, del Ministeri de la Presidència.  
Article primer  
Per a pal·liar els efectes de la sequera, la Conselleria d'Agricultura i Medi Ambient concedirà ajudes complementàries a les especificades a l'apartat 2 de l'article 6 del Reial Decret-Llei 4/1995 en forma de bonificació a l'interés dels préstecs que es concediran, als titulars d'explotacions agrícoles i ramaderes situades en el territori de la Comunitat Valenciana que s'indiquen en els articles següents.  
Article segon  
Per poder accedir a les ajudes previstes en aquest decret caldrà que els sol·licitants reunisquen els requisits que s'especifiquen a l'article 3 de l'Ordre de 30 de juny de 1995, del Ministeri de la Presidència.  
Article tercer  
Les ajudes tindran la forma de bonificació de fins a sis punts en el tipus d'interés dels préstecs que se sol·liciten a l'empara dels convenis entre el Ministeri d'Agricultura, Pesca i Alimentació, la Conselleria de Cultura i Medi Ambient, i les entitats financeres, com a complement dels sis punts que concedeix el ministeri. La quantia màxima del préstec i la resta de condicions seran les especificades en l'article 4 de l'Ordre de 30 de juny de 1995, del Ministeri de la Presidència.  
Article quart  
La quantia dels préstecs serà com a màxim de 25.000 pessetes per UGM o equivalent; 40.000 pessetes per hectàrea de cultius herbacis en secà; 80.000 pessetes per hectàrea de cultius llenyosos en secà; 160.000 pessetes per hectàrea de cultius herbacis, tret d'hortícoles, en regadiu; i 320.000 pessetes per hectàrea de cultius hortícoles i llenyosos en regadiu amb un límit de 4.000.000 pessetes per titular en el cas d'explotacions agràries, o 13.617.655 pessetes en el cas de cooperatives i SAT de comercialització i explotació en comú. Els préstecs tindran una durada de 5 anys amb un de carència quant a amortització de capital. Els interessos s'abonaran semestralment i seran per al primer any de l'11,50 per cent, i per als següents de la suma del Mibor a 1 any en octubre més 1 punt. La bonificació als interessos començarà des de la data de formalització (no abans de l'1 de desembre de 1995 ni després del 31 de gener de 1996) i acabarà el 30 de novembre de l'any 2000.   
CAPíTOL II  
Ajudes exclusives de la Generalitat Valenciana  
Article cinqué  
A l'empara dels convenis específics que se signaran entre la Conselleria d'Agricultura i Medi Ambient i les entitats financeres, es concediran subvencions en forma de bonificació als interessos dels préstecs que es formalitzaran, en quantia de 8 punts, als sol·licitants que acrediten que són agricultors professionals d'acord amb la definició de la Llei 19/1995, de 4 de juliol, de la Prefectura de l'Estat (BOE núm. 159, de 05.07.95), i en quantia de 6 punts als sol·licitants que no puguen justificar la condició d'agricultor a títol principal o professional i tinguen explotacions agràries en les comarques més perjudicades per la sequera (el Baix Segura, el Camp d'Elx, l'Alacantí, Requena i Utiel, denominació i àmbit territorial d'acord amb l'Ordre de 23 de desembre de 1993, de la Conselleria d'Agricultura, Pesca i Alimentació (DOGV núm. 2.188, de 19.01.94).  
Llevat de la quantia de la bonificació i la condició d'agricultor del sol·licitant, la resta de condicions dels préstecs seran les mateixes que s'indiquen a l'article 4.  
Article sisé  
Per a les comunitats de regants les dotacions d'aigua de les quals siguen inferiors a un 35 per cent de les habituals, es concediran subvencions en forma de bonificacions de 8 punts als interessos dels préstecs que es formalitzen amb les entitats financeres a l'empara dels convenis que se signen citats en l'article 5. La quantia màxima d'aquests préstecs serà d'1.700.000 pessetes per cada treballador fix que cotitze a la Seguretat Social o com a màxim la suma de les despeses fixes que l'entitat haurà tingut en el darrer exercici aprovat per l'òrgan competent. La resta de condicions dels préstecs seran les mateixes que s'especifiquen a l'article 4.  
Article seté  
Per als titulars d'explotacions agràries situades a les comarques més perjudicades per la sequera, el Baix Segura, el Camp d'Elx i l'Alacantí, que puguen justificar la condició d'agricultor a títol principal o agricultor professional d'acord amb la definició de la Llei 19/1995, i que hagen formalitzat préstecs acollits als convenis sobre sequera, llenyosos en secà i altes temperatures de 1994, la Conselleria concedirà ajudes que consistiran en el pagament de l'import total de les quantitats endeutades, ja pagades o pendents encara, durant l'exercici 1995, en concepte de pagament d'interessos dels préstecs formalitzats amb les diverses entitats financeres i aprovades per la Conselleria.  
Article vuité  
Per a facilitar el finançament dels préstecs bonificats dels articles 5 i 6 (agricultors professionals, agricultors a temps parcial de les comarques esmentades i comunitats de regants), la conselleria podrà subscriure un conveni amb la Societat Anònima Estatal de Caució Agrària (SAECA) abonant la conselleria un punt anual com a compensació del cost de les garanties.  
Article nové  
1. Per als titulars d'explotacions de ramaderia extensiva, les ajudes consistiran en una subvenció directa del 40 per cent de l'import de les despeses en alimentació complementària, adquirida en els mesos de juny, juliol i agost de 1995, que siguen declarats en la sol·licitud; es considerarà despesa màxima subvencionable el resultat de multiplicar el nombre de vaques explotades en règim extensiu i les inscrites en cartilla ramadera amb 14.850 pessetes i el nombre d'ovelles i/o cabres per 1.875 pessetes, sense superar el límit d'1.500.000 pessetes per explotació.  
2. Els sol·licitants de les ajudes regulades en el paràgraf anterior hauran de ser ramaders a títol principal o professionals, d'acord amb la Llei 19/1995, tenir actualitzada la cartilla ramadera durant 1995 abans del mes de juliol i tenir inscrites en la cartilla un mínim de 6 vaques, 50 ovelles/cabres o una quantitat equivalent mitjançant la suma d'animals d'aquestes espècies. Les despeses declarades en la sol·licitud hauran de ser justificades mitjançant la presentació en les oficines de la Conselleria de les factures acreditatives del pagament junt amb la sol·licitud de l'ajuda.  
Article deu  
1. Per als apicultors, les ajudes consistiran en subvencions de 1.500 pessetes per rusc amb un límit de 500 ruscs per explotació. El nombre de ruscs serà el reflectit en la darrera actualització oficial del cens del registre d'explotacions apícoles, de la cartilla ramadera o del quadern de transhumància.  
2. Els sol·licitants de les ajudes regulades en el paràgraf anterior hauran de ser apicultors a títol principal o professionals, d'acord amb la Llei 19/1995, estar inscrits en el registre d'explotacions agrícoles de la Comunitat Valenciana i tenir actualitzada pels serveis oficials la cartilla ramadera o el quadern de transhumància en els 12 mesos anteriors a la publicació d'aquest decret amb un mínim de 150 ruscs.  
CAPíTOL III  
Disposicions comunes  
Article onze  
En totes les ajudes dels capítols anteriors, si la quantia resultant de les ajudes aprovades superava els totals establits, es prorratejarà entre les sol·licituds amb dret de subvenció.  
Article dotze  
Les sol·licituds d'ajuda es presentaran en impresos que facilitarà la Conselleria d'Agricultura i Medi Ambient a les oficines comarcals de la Conselleria d'Agricultura i Medi Ambient o en la forma establerta en l'article 38 de la Llei 30/1992, fins el dia 31 d'octubre inclusivament. Aquestes han d'anar acompanyades de la documentació detallada en l'article 3 de l'Ordre de 30 de juny de 1995. Per mitjà d'una ordre de la Conselleria d'Agricultura i Medi Ambient es detallarà la documentació complementària que calga per a cada supòsit.  
Article tretze  
Si en el termini de tres mesos, comptador des de la data final de presentació de sol·licituds no se'n dicta una resolució expressa, es considerarà desestimada.  
Article catorze  
Els serveis tècnics de la Conselleria d'Agricultura i Medi Ambient durant a terme el control de les sol·licituds, comprovaran el compliment dels requisits exigits en les normes reguladores i, en el cas que la diferència entre el que s'ha declarat i la realitat siga superior al 20 per cent, s'anul·larà i es deixarà sense efecte l'ajuda concedida, després de la tramitació de l'expedient contradictori oportú, i, en aquest cas caldrà tornar les quantitats percebudes indegudament per les entitats de crèdit.  
Article quinze  
Per al compliment de les obligacions econòmiques derivades d'aquest decret i les ordres que el despleguen, es consignaran els crèdits pressupostaris que hi calga.  
DISPOSICIONS FINALS  
Primera  
Es faculta la consellera d'Agricultura i Medi Ambient perquè dicte les ordres i instruccions necessàries per al desplegament i l'aplicació d'aquest decret.  
Segona  
Es faculta la consellera d'Agricultura i Medi Ambient perquè signe els convenis amb les entitats financeres necessaris per al desplegament i l'aplicació d'aquest decret.  
Tercera  
El present decret entra en vigor l'endemà de la publicació en el Diari Oficial de la Generalitat Valenciana.  
València, 8 de setembre de 1995  
El president de la Generalitat Valenciana,  
EDUARDO ZAPLANA HERNáNDEZ-SORO  
La consellera d'Agricultura i Medi Ambient,  
MARIA àNGELS RAMóN-LLIN i MARTíNEZ


Còpia Permalink ELI